Á síðasta fundi byggðaráðs Borgarbyggðar var ákveðið að auka stofnfé sveitarfélagsins í Sparisjóði Mýrasýslu um 500 milljónir króna . Í samtali við Skessuhorn sagði Páll S. Brynjarsson sveitarstjóri að þetta mál hefði verið í deiglunni í nokkurn tíma en nú hefði semsagt verið ákveðið að láta til skarar skríða og auka stofnféð . Eins og fram hefur komið í Skessuhorni kveða lög á um að eigendur sparisjóða geti eingöngu greitt sér arð sem nemur 70% af stofnfé . Nú er stofnfé Borgarbyggðar í SPM einungis ríflega fjórar milljónir króna og því hámarkast mögulegar arðgreiðslur sveitarfélagsins , eina eiganda sjóðsins , við 70% af þeirri fjárhæð , óháð afkomu sparisjóðsins . Á síðasta ári var hagnaður SPM tæplega hálfur annar milljarður króna og því telja margir íbúar að auka þurfi svigrúm eigandans til að geta nýtt sér hlutdeild í afkomunni með beinum hætti . Ekki síst vegna þess að fjárglöggir menn telja að afkoman verði enn betri á þessu ári . „ Mér hefur verið falið að ganga til samninga við sparisjóðsmenn um málið sem og að ræða við fjármálaeftirlitið vegna þess . Nú þegar hef ég átt einn fund með stjórnendum SPM og það verður að teljast líklegt að fjármögnun á viðbótarstofnfénu fáist þar . “